Passasiers skarrel toe bus vlamvatNooddienste op die toneel. (Foto: Netcare 911) Die passasiers van ŉ bus het Woensdagoggend ŉ noue ontkoming gehad toe dié bus op die N1 in Johannesburg aan die brand geslaan het. Shawn Herbst, woordvoerder van Netcare 911, sê in ŉ verklaring die passasiers kon daarin slaag om net betyds uit die brandende bus te ontsnap toe dit naby die William Nicol-afrit op die N1 in Fourways in die rigting van Rivonia vlamgevat het. Volgens Herbst is die nooddienste omstreeks 06:53 na die toneel ontbied waar die brand intussen na die wa van ŉ vragmotor versprei het. Bagasie het verspreid oor die toneel gelê soos passasiers gespook het om hul besittings te red. Die verkeer het weens die voorval in die gebied opgehoop. Russel Meiring, woordvoerder van ER24, sê in ŉ verklaring die nooddienste het vanoggend gesukkel om op die toneel te kom weens motoriste wat die noodbaan gebruik het. Meiring versoek motoriste om plek te maak vir nooddiensvoertuie en liefs nié van die noodbaan of van die skouers van ŉ pad gebruik te maak nie. “Ons probeer om so gou as moontlik op die toneel van ŉ noodgeval te kom aangesien enkele minute die verskil tussen lewe en dood kan beteken. Ons doen ’n beroep op die publiek op ons paaie om meer vergewensgesind teenoor ons te wees,” sê Meiring. Die besonderhede oor hoe vanoggend se brand ontstaan het, is onduidelik. Die plaaslike owerhede was wel op die toneel.